《崧阳归隐图》
金朝·段成己

落落出世人，视世犹糠秕。独唯爱山缘，一念未渠已。

尝行崧阳道，经觏略可纪。有山皆孱颜，有水尽清泚。

寒藤络古木，奇花閒芳枳。风从四山下，红绿乱纷萎。

云日互蔽亏，百态呈怪诡。微泉不知处，丛荟鸣宫徵。

山鸟忽惊飞，花落空岩里。静闻鸡犬声，人家应在迩。

百年能几日，山閒有馀晷。孰知桃花源，不出武陵水。

回首视人閒，嚣嚣足尘滓。便拟结椽茆，悤悤迫行李。

一来汾沮洳，留滞绵几祀。幽怀渺难忘，澹墨寄形似。

旧游一经眼，来往差可喜。此心本无著，夫岂为物使。

昔从何而来，今从何而止。翛然来往閒，于是得之子。

幻影竟安用，我亦聊尔耳。一笑两忘言，庭花萎阶戺。

作者简介：段成己，字诚之，号菊轩。段克己弟。稷山人（今属山西）。与兄克己以文章擅名，赵秉文成为“二妙”。金正大年间中进士。金亡后与兄避地龙门山中。元世祖召其为平阳府儒学提举，坚不赴任，闭门读书。与兄段克己所作诗合刊为《二妙集》，词有《菊轩乐府》一卷。